DA Den Europæiske Unions Tidende CE 78/735

(2004/C 78 E/0783)

SKRIFTLIG FORESPØRGSEL E-2218/03

af Monica Frassoni (Verts/ALE) til Kommissionen

(2. juli 2003)

Om: Tværgående højhastighedstogforbindelse i Italien, strækningen Milano-Genova og Milano-Verona

I Kommissionens svar af 20. juli 2003 på min skriftlige forespørgsel P-1826/03 (1) om den tværgående toghastighedstogforbindelse Lyon-Torino-Venedig-Trieste-Lubiana, udtaler den sig ikke om den række mangler i proceduren i forbindelse med undersøgelsen om miljøindvirkningen af strækningerne Milano-Genova og Milano-Verona, som jeg har påpeget, blandt andet:

blandt andet:

— for strækningen Genova-Milano undervurderes indvirkningerne på mange arkæologiske steder (herunder stedet i Libarna), de hydrologiske virkninger (46 km lang tunnel, gruber, omlægning af floden Scrivia), interferenserne med 4 områder af fællesskabsbetydning (Greto del torrente Scrivia, Capanne di Marcarolo, Praglia og Monte Gazzo) og 1 SIR (område af regional betydning) (Arenziarie di Serravalle), og tabet af landbrugsjord, skovarealer og landskabsområder;

— for strækningen Milano-Verona har man ikke undersøgt indvirkningen på områder af stor landskabsmæssig og naturmæssig interesse (10 sammenhængende områder, som berører 4 kommuner i provinsen Verona), og på området af fællesskabsbetydning »Laghetto del Frassino«, og der tales heller ikke om beskyttelse af vandressourcerne og den akustiske indvirkning.

Hvilke foranstaltninger agter Kommissionen at træffe for at sikre, at proceduren vedrørende vurderingen af de miljømæssige virkninger bliver korrekt gennemført ikke blot formelt, men også reelt vedrørende disse to strækninger, og at der i proceduren tages højde for alle de ovennævnte variable faktorer, som er blevet holdt udenfor undersøgelserne?

Svar afgivet på Kommissionens vegne af Margot Wallström

(10. september 2003)

Artikel 3 i Rådets direktiv 85/337/EØF af 27. juni 1983 (2), om vurdering af visse offentlige og private projekters indvirkning på miljøet, senest ændret ved Rådets direktiv 97/11/EF af 3. marts 1997 (3), indeholder følgende bestemmelse: Vurderingen af indvirkningen på miljøet skal, afhængigt af hvert enkelt tilfælde og i overensstemmelse med artikel 4 til 11, bestå i på passende måde at påvise, beskrive og vurdere et projekts direkte og indirekte virkninger på følgende faktorer:

— mennesker, fauna og flora;

— jordbund, vand, luft, klima og landskab;

— materielle goder og kulturarv;

— samspillet mellem faktorerne i første, andet og tredje led.

Nyanlæg til jernbanefjerntrafik er anført i bilag I, punkt 7. Der kræves en vurdering af virkningerne for miljøet af alle projekter i bilag I. I dette tilfælde skal oplysningerne fra bygherren opfylde kravene i artikel 5 og bilag IV. Det, som det ærede medlem anfører, nemlig en beskrivelse af de miljøaspekter, som i væsentlig grad kan blive berørt, f.eks. den arkæologiske kulturarv, fauna, flora, vand og støj, er opregnet i bilag IV.

Da det ser ud til, at myndighederne endnu ikke har meddelt tilladelse til noget af de to projekter, er det på nuværende tidspunkt ikke muligt at gennemføre en fuldstændig vurdering af, om VVM-proceduren er fulgt. Desuden er der for Genova-Milano-projektet ikke er gjort rede for, hvorfor og i hvilket omfang de beskrevne virkninger og følger er undervurderet. For Milano-Verona-projektet er de virkninger for naturområder, som det ærede medlem nævner, ikke tilstrækkeligt beskrevet, og det er ikke klart, om projektets virkninger for vand- og støjforurening er undersøgt.

På baggrund af ovenstående er det på grundlag af det ærede medlems oplysninger ikke muligt at drage konkrete konklusioner om, om VVM-direktivet er anvendt korrekt.

(1) Se side 727.

(2) EFT L 175 af 5.7.1985.

(3) EFT L 73 af 14.3.1997.